Arbejderbevægelsens Bibliotek og Arkiv
Arbejderbevægelsens Bibliotek og Arkiv (ABA) var en privat arkiv- og biblioteksinstitution, der blev oprettet i 1909, og som i 2004 fusionerede med Arbejdermuseet.
ABA blev oprettet i 1909 af De Samvirkende Fagforbund, det senere Landsorganisationen i Danmark (LO), og Socialdemokratiet under navnet Arbejderbevægelsens Arkiv. I 1944 blev Bibliotek tilføjet til navnet.
Formålet med institutionen var oprindeligt at skabe ét sted, hvor trykt og utrykt materiale fra arbejderbevægelsens faglige, politiske og kooperative virksomhed kunne samles, bevares og tilgængeliggøres til gavn for bevægelsens tillidsfolk.
Ledelsen af arkivet blev i 1909 sammensat af bevægelsens topfolk, bl.a. Socialdemokratiets formand P. Knudsen, De samvirkende Fagforbunds formand Carl F. Madsen, Gustav Bang og Thorvald Stauning.
Institutionen og dens samlinger har i over 100 år været placeret i København, men har skiftet adresse i byen flere gange. Det begyndte i Kompagnistræde 14, 1. hos Arbejdernes Fællesorganisation i København. Derefter i De samvirkende Fagforbunds ejendom Frederiksborggade 41 (1922-1925), Arbejdernes Foreningsbygning, Rosenørns Allé 12-14 (1925-1943), Hjalmar Brantings Plads 8 (1943-1970), Folkets Hus, Rejsbygade 1 (1970-1993), Nørrebrogade 66D (1993-2012) og Hørsvinget 5, Taastrup (2012-).
Fremtrædende arkivledere har siden 1909 talt Karl Kiefer, Peder Nørgaard, Oluf Bertolt, Karl Raloff, Børge Schmidt og Henning Grelle.
Fra 1960’erne modtog ABA økonomisk støtte fra Kulturministeriet for sin funktion som hovedfagsbibliotek og for deltagelsen i den nationale biblioteksordning. Støtten kom til at udgøre ca. 1/3 af den samlede økonomi, hvoraf LO stod for den resterende del.
Institutionen blev ligeledes fra 1960’erne professionaliseret med faguddannet personale (arkiv- og biblioteksassistenter, bibliotekarer og arkivarer), og brugerne kom i stigende grad til at udgøres af studerende og forskere fra universiteterne.
På initiativ af flere af de ansatte stiftedes i 1970 Selskabet til Forskning i Arbejderbevægelsens Historie (SFAH) som en selvstændig forening, men med en tæt tilknytning til ABA.
Samlingen rummer arkiver fra Landsorganisationen i Danmark og andre hovedorganisationer, de fleste fagforbund, mange fagforeninger og arbejdspladsklubber fra hele landet; fra Socialdemokratiet og venstrefløjens partier: Socialistisk Folkeparti, Enhedslisten, Venstresocialisterne, Danmarks Kommunistiske Parti m.fl.; samt fra mange andre sociale og kulturelle foreninger med tilknytning til arbejderbevægelsen og kooperative virksomheder.
Dertil en lang række personarkiver fra ledende politikere, ikke mindst en række statsministerarkiver fra Thorvald Stauning, Hans Hedtoft, H.C. Hansen, Jens Otto Krag og Anker Jørgensen og Poul Nyrup Rasmussen m.fl. samt en større samling af arbejdererindringer.
I biblioteket findes store samlinger af fag- og skønlitteratur, videnskabelige og politiske tidsskrifter og fagblade med tilknytning til dansk og international arbejderbevægelse. Desuden er der samlinger af fotografier, faner, plakater m.v.
Arkivalier og biblioteksmaterialer tilgængeliggøres via museets arkivlæsesal og bibliotek.dk.